CINNEADH (AE) 2023/146 ÓN gCOMHAIRLE

an 18 Márta 2019

maidir le síniú, thar ceann an Aontais Eorpaigh agus a Bhallstát, an Phrótacail a ghabhann leis an gComhaontú Comhair maidir le Córas Domhanda Sibhialta um Loingseoireacht Satailíte (GNSS) idir an Comhphobal Eorpach agus a Bhallstáit, de pháirt, agus Poblacht na Cóiré, den pháirt eile, chun aontachas Phoblacht na Bulgáire, Phoblacht na Cróite agus na Rómáine leis an Aontas Eorpach a chur san áireamh

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 172 de, i gcomhar le hAirteagal 218(5) de,

Ag féachaint d’Ionstraimí Aontachais Phoblacht na Bulgáire agus na Rómáine (1) agus Phoblacht na Cróite (2), agus go háirithe Airteagal 6(2) díobh,

Ag féachaint don togra ón gCoimisiún Eorpach,

De bharr an mhéid seo a leanas:

(1) Síníodh an Comhaontú Comhair maidir le Córas Domhanda Sibhialta um Loingseoireacht Satailíte (GNSS) idir an Comhphobal Eorpach agus a Bhallstáit, de pháirt, agus Poblacht na Cóiré, den pháirt eile (3) (“an Comhaontú”) an 9 Meán Fómhair 2006 (4) agus tháinig sé i bhfeidhm an 1 Iúil 2016 (5).

(2) Tháinig an Bhulgáir agus an Rómáin chun bheith ina mBallstáit den Aontas an 1 Eanáir 2007 agus an Chróit an 1 Iúil 2013.

(3) I gcomhréir le hAirteagal 6(2) d’Ionstraimí Aontachais na Bulgáire agus na Rómáine, agus na Cróite, tá aontachas leis an gComhaontú le comhaontú trí phrótacal a ghabhann leis an gComhaontú sin (“an Prótacal”). I gcomhréir le hAirteagal 6(2) de na hIonstraimí Aontachais, tá feidhm le bheith ag nós imeachta simplithe maidir leis an aontachas sin, trína dtabharfaidh an Chomhairle, ag gníomhú di d’aon toil thar ceann na mBallstát, agus trína dtabharfaidh an tríú tír lena mbaineann, prótacal i gcrích.

(4) An 23 Deireadh Fómhair 2006 agus an 14 Meán Fómhair 2012, thug an Chomhairle údarás don Choimisiún tús a chur le caibidlíocht leis na tríú tíortha lena mbaineann chun prótacail a thabhairt i gcrích a ghabhann le comhaontuithe idirnáisiúnta a thugann an tAontas agus a Bhallstáit i gcrích.

(5) Tugadh an chaibidlíocht le Poblacht na Cóiré chun críche go rathúil trí notes verbales a mhalartú.

(6) Ba cheart an Prótacal a shíniú,

TAR ÉIS AN CINNEADH SEO A GHLACADH:

Airteagal 1 Údaraítear leis seo síniú, thar ceann an Aontais agus a Bhallstát, an Phrótacail a ghabhann leis an gComhaontú Comhair maidir le Córas Domhanda Sibhialta um Loingseoireacht Satailíte (GNSS) idir an Comhphobal Eorpach agus a Bhallstáit, de pháirt, agus Poblacht na Cóiré, den pháirt eile, chun aontachas Phoblacht na Bulgáire, Phoblacht na Cróite agus an Rómáin leis an Aontas Eorpach a chur san áireamh, faoi réir thabhairt i gcrích an Phrótacail úd (6).

Airteagal 2 Údaraítear leis seo d’Uachtarán na Comhairle an duine (na daoine) a cheapadh a dtabharfar de chumhacht dó nó di (dóibh) an Prótacal a shíniú thar ceann an Aontais agus a Bhallstát.

Airteagal 3 Tiocfaidh an Cinneadh seo i bhfeidhm an lá a ghlactha.

Arna dhéanamh sa Bhruiséil, an 18 Márta 2019. Thar ceann na Comhairle An tUachtarán C. BEAUNE

(1) Ionstraim i dtaobh choinníollacha aontachais Phoblacht na Bulgáire agus na Rómáine agus oiriúnaithe na gConarthaí ar a bhfuil an tAontas Eorpach fothaithe (IO L 157 an 21 Bealtaine 2005, lch. 203).

(2) Ionstraim i dtaobh choinníollacha aontachais Phoblacht na Cróite agus na n-oiriúnuithe ar an gConradh ar an Aontas Eorpach, ar an gConradh ar Fheidhmiú an Aontais Eorpaigh agus ar an gConradh ag bunú an Chomhphobail Eorpaigh do Fhuinneamh Adamhach (IO L 112, 24 Aibreán 2012, lch. 21).

(3) IO L 288, 19.10.2006, lch. 31.

(4) Cinneadh (AE) 2006/700/CE ón gComhairle an 1 Meán Fómhair 2006 maidir le síniú, thar ceann an Chomhphobail, an Chomhaontaithe Comhair maidir le Córas Domhanda Sibhialta um Loingseoireacht Satailíte (GNSS) idir an Comhphobal Eorpach agus a Bhallstáit, de pháirt, agus Poblacht na Cóiré, den pháirt eile (IO L 288, 19.10.2006, lch. 30).

(5) Cinneadh (AE) 2016/944 ón gComhairle an 6 Meitheamh 2016 maidir leis an gComhaontú Comhair maidir le Córas Domhanda Sibhialta um Loingseoireacht Satailíte (GNSS) idir an Comhphobal Eorpach agus a Bhallstáit, de pháirt, agus Poblacht na Cóiré, den pháirt eile, a thabhairt i gcrích (IO L 157, 15.6.2016, lch. 19).

(6) Foilseofar téacs an Phrótacail in éineacht leis an gCinneadh nuair a thabharfar i gcrích é.